CELEX: 32015R1516
Language: lt
Date: 2015-06-10 00:00:00
Title: 2015 m. birželio 10 d. Komisijos deleguotasis reglamentas (ES) 2015/1516, kuriuo pagal Europos Parlamento ir Tarybos reglamentą (ES) Nr. 1303/2013 nustatoma fiksuotoji norma, taikoma iš Europos struktūrinių ir investicijų fondų finansuojamiems mokslinių tyrimų, technologijų plėtros ir inovacijų sektoriaus veiksmams

15.9.2015   
            
            
               LT
            
            
               Europos Sąjungos oficialusis leidinys
            
            
               L 239/65
            
         KOMISIJOS DELEGUOTASIS REGLAMENTAS (ES) 2015/1516
   2015 m. birželio 10 d.
   kuriuo pagal Europos Parlamento ir Tarybos reglamentą (ES) Nr. 1303/2013 nustatoma fiksuotoji norma, taikoma iš Europos struktūrinių ir investicijų fondų finansuojamiems mokslinių tyrimų, technologijų plėtros ir inovacijų sektoriaus veiksmams
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūrų reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūrų reikalų ir žuvininkystės fondui taikytinos bendrosios nuostatos, ir panaikinamas Tarybos reglamentas (EB) Nr. 1083/2006 (1), ypač į jo 61 straipsnio 3 dalies trečią pastraipą,
   kadangi:
   
               (1)
            
            
               remiantis Reglamento (ES) Nr. 1303/2013 61 straipsniu, apskaičiuojant viešąjį įnašą turi būti atsižvelgiama į iš veiksmų gautas pajamas;
            
         
               (2)
            
            
               Reglamente (ES) Nr. 1303/2013 numatyta mokslinių tyrimų, technologijų plėtros ir inovacijų sektoriaus veiksmams taikyti pajamų procentais išreikštą fiksuotąją normą, neskaičiuojant diskontuotų grynųjų pajamų;
            
         
               (3)
            
            
               remiantis istoriniais duomenimis, siekiant išvengti perteklinio finansavimo ir rinkos iškraipymo, mokslinių tyrimų, technologijų plėtros ir inovacijų sektoriuje gautoms grynosioms pajamoms turėtų būti nustatyta 20 % fiksuotoji norma,
            
         PRIĖMĖ ŠĮ REGLAMENTĄ:
   1 straipsnis
   Šiuo reglamentu nustatoma mokslinių tyrimų, technologijų plėtros ir inovacijų sektoriaus veiksmams taikoma fiksuotoji norma, siekiant iš anksto nustatyti galimas iš tokių veiksmų gauti grynąsias pajamas ir sudarant galimybę apskaičiuoti tinkamas finansuoti veiksmų išlaidas pagal Reglamento (ES) Nr. 1303/2013 61 straipsnio 2 dalį.
   2 straipsnis
   Siekiant taikyti Reglamento (ES) Nr. 1303/2013 61 straipsnio 3 dalies a punkte nurodytą grynųjų pajamų procentais išreikštą fiksuotąją normą, mokslinių tyrimų, technologijų plėtros ir inovacijų sektoriaus veiksmams nustatoma 20 % fiksuotoji norma.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 10 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 320.